Svjetski nogometni viceprvaci, nogometaši hrvatske reprezentacije, dočekani su kao nitko dosad u Hrvatskoj. Na Trgu bana Jelačića okupilo se više od 120 tisuća navijača, a tijekom cijelog dana na ulicama Zagreba i u Velikoj Gorici kod zračne luke ukupno 550 tisuća ljudi, procjena je zagrebačke policije.

Bio je to dosad neviđeni spektakl, koji je svoj vrhunac doživio nešto prije 21 sat, kada je autobus koji je prevozio igrače nakon skoro pet sati nekako uspio doći do središnjeg zagrebačkog trga.

Zrakoplov iz Moskve sletio je oko 15:30, a onda je uslijedio prvi doček u zračnoj luci, koji se nastavio sve do Zagreba. Tisuće i tisuće ljudi pozdravljale su naše nogometaše na cijeloj trasi od Velike Gorice do centra metropole. U autobusu su neumorno pjevali, navijali, dijelili autograme. Bila je to vožnja koju nikada neće zaboraviti.

U Zagrebu se u određenim dijelovima grada okupila tolika masa ljudi da autobus i cijeli konvoj jednostavno nisu mogli proći. U jednom se trenutku činilo kako policija gubi kontrolu nad organizacijom, no na kraju je sve završilo na najljepši mogući način.

Na kraju smo svi zajedno gledali scene koje će teško biti zaboraviti, a nadamo se kako ćemo ih još jednom moži doživjeti. Brojne snimke i fotografije tu su za vječnost.

Igrači predvođeni kapetanom Lukom Modrićem bili su oduševljeni. Vidljivo umorni od petosatnog putovanja od aerodroma do centra Zagreba, nisu dopuštali da im ništa pokvari vjerojatno najljepši dan u njihovim karijerama. Zahvaljivali su redom okupljenoj masi na Trgu, a neki su i zapjevali.

Izbornik Zlatko Dalić dobio je možda i najveće ovacije. I on je održao kratki govor, koji su oduševljeni navijači prekidali skandiranjem.

Tijek događaja u Zagrebu na dočeku nogometaša:



21:35 Nakon što su svi igrači rekli nešto, počele su pjesme...

21:20 Publika je nakon toga zazvala Luku Modrića.

"Šta da vam kažem. Hvala, Hrvatska, hvala, Zagreb! Mi smo ostvarili svoj san", kazao je Luka i poveo pjesmu.

21:14 "Pijani smo ko mace! Svaka čast momcima, ali svaka čast i vama. Vi ste svjetski prvaci", rekao je Mateo Kovačić, pa zapjevao.

Bakljada na Trgu za Vatrene (Foto: Dalibor Urukalovic/PIXSELL) (Foto: Dalibor Urukalovic/PIXSELL)

21:12 "Dobra večer svima. Nemam riječi. Iznenadili ste nas sve. Čuli smo da se sprema doček i zaista hvala svima", rekao je Perišić.

21:07 Objavljeno je kako je ukupno kroz cijeli dan igrače dočekalo 550 tisuća ljudi!!!

21:00 Pjevala se hrvatska himna, pa ''Nije u šoldima sve''...

20:50 Nogometaši su napokon na bini i pozdravljaju 120 tisuća navijača. Svi su dobili ovacije.

20:32 Nevjerojatne scene iz centra Zagreba. Ljudi vise po krovovima, sjede po prozorima, terasama zgrada...

20:25 Igrači polako dolaze u područje Trga bana Jelačića. Zaprešić Boysi pjevaju svoje najveće hitove, delirij je totalni.

20:15 Igrači su u Ilici. Još samo malo. Više od 120 tisuća ljudi nalazi se na Trgu, a još deseci tisuća u okolnim ulicama. Možda i više.

20:03 Probijaju se polako kroz Frankopansku dok policajci čiste put. Još skretanje na Ilicu i 300-tinjak metara do Trga.

19:50 Kiša je počela padati u Zagrebu. Nikome ne smeta, vjerojatno su je neki i zazivali da ih malo osvježi.

19:40 Mnogi spominju hipodrom kao bolje rješenje za ovakav doček. Jedva se probija konvoj prema Trgu, a ulice su sve uže i sve ispunjenije razdraganim navijačima.

19:28 Policija se malo bolje organizirala i sada osiguravaju tijelima put prema Trgu bana Jelačića.

19:25 Autobus s igračima upravo izlazi iz dvorišta Javne vatrogasne postrojbe u Savskoj i nastavlja put prema Trgu. Još jedan kilometar i bit će na Trgu.

19:15 Još samo kilometar dijeli Vatrene od Trga! Još uvijek nisu nastavili svoj put od Javne vatrogasne postrojbe u Savskoj, ali očekuje se da hoće svakog trenutka.

19:05 Igrači su zastali kod Javne vatrogasne postrojbe u Savskoj kako bi se nakratko odmorili i vjerojatno dobili osvježenje.

19:00 Uopće nije jasno kako će se konvoj probiti do Trga. Trenutno su zapeli na kraju Savske ulice.

18:45 U Frankopansku ulicu, koja je potpuna zakrčena, stigla je i cisterna s vodom. Na Trgu bana Jelačića također se dijeli voda jer tamo više od 100 tisuća ljudi čeka već satima.

Dolazak Vatrenih na Trg (Foto: Sandra Simunovic/PIXSELL) (Foto: Sandra Simunovic/PIXSELL)

18:20 Konvoj je stigao na križanje Vukovarske i Savske ulice. I tamo je potpuna ludnica.

18:06 Autobus koji prevozi Vatrene do Trga bana Josipa Jelačića skrenuo je u Vukovarsku ulicu i naišao na potpuni kaos. Tisuće ljudi okupirale su Vukovarsku, ali i Savsku ulicu, u koju moraju skrenuti nakon toga. Navijači na Trgu morat će se još malo strpjeti...

17:55 Na ulici Hrvatske bratske zajednice, kod fontana, nastala je najveća ludnica. Tamo se nalazi najmanje deset tisuća ljudi. Da je samo ovo doček, bio bi spektakl. Igrači su umorni, ali kad vide ovo oduševljenje, izdržat će i još jedne produžetke.

17:45 Iz policije kažu kako se na Trgu bana Jelačića nalazi oko 110 tisuća ljudi, a ukupno 200 tisuća na cijeloj trasi od aerodroma do centra grada.

17:00 Konvoj s igračima još uvijek se probija kroz Novi Zagreb.

16:30 Ni sat vremena od slijetanja zrakoplova sa svjetskim nogometnim doprvacima, panoramski autobus s članovima hrvatske reprezentacije nije uspio dospjeti dalje od Velike Mlake.

16.20 Policija moli građane da ne idu više na Trg bana Jelačića jer je tamo po njihovoj procjeni 100 tisuća ljudi. Mole građane da igrače dočekuju na ruti prema centru Zagreba.

16:10 More ljudi, građana Velike Gorice napravilo je pravi špalir i autobus jako sporo putuje prema Zagrebu. Ovako u većini zemalja ne bi dočekali ni prvake.

15:50 Autobus s igračima tek je sad izašao iz zračne luke, a prate ga navijači koji trče za autobusom. Nevjerojatne scene.

15:37 Potpuno ludilo na aerodromu, a tek trebaju doći na Trg! Nadamo se da će imati glasa do tamo.

15:31 Pjesma je odmah krenula s okupljenim navijačima kojima je bilo dopušteno doći na pistu.

15:29 Zlatko Dalić i Davor Šuker izašli su s hrvatskom zastavom iz aviona, a iza njih su sišli i igrači.

15:22 Sletio je avion s viceprvacima svijeta u nogometu!

15:17 Iz policije su objavili službenu procjenu kako je na Trgu bana Jelačića više od 100 tisuća ljudi!

15:11 Zrakoplov s nogometašima i MIG-ovi preletjeli iznad centra Zagreba i upravo slijeću u zračnu luku!

15:06 Zrakoplov s nogometašima samo što nije sletio u Zagreb.

14: 50 Reporterka Dnevnika Nove TV Barbara Štrbac javila se iz zračne luke iz koje su poletjeli MIG-ovi koji će zaželjeti dobrodošlicu Vatrenima. Uskoro ulaze u hrvatski zračni prostor.

13:45 Hrvatska vojska sa zrakoplovima Hrvatskog ratnog zrakoplovstva dočekat će Vatrene po dolasku u Hrvatsku s avionima MIG-21. Također, trasu kojom idu Vatreni do središnjeg zagrebačkog trga pratit će i helikopter s hrvatskom zastavom u čast Vatrenih.

Po dolasku u centar Zagreba Krila Oluje preletjet će zagrebačkim nebom, a nastupit će i Klapa Hrvatske ratne mornarice "Sveti Juraj".

13:30 Tisuće navijača stižu autobusima i vlakovima u Zagreb.

13:20 Reporterka Dnevnika Nove TV Petra Fabian Kapov razgovarala je u Umagu s Goranom Ivaniševićem.

''U sportu se, nažalost, kazao je, pamte samo pobjednici, ali nama će oni uvijek biti pobjednici. "Ono što je uspio Ćiro Blažević prije 20 godina, sad je uspio Zlatko Dalić. To su vrhunski igrači, ali nitko ih nije uspio spojiti; Dalić je to uspio, proigrali su kao tim. Oni bili ekipa, bili su kao jedno.''

13:10 Svečana ceremonija uručivanja odlikovanja i priznanja Republike Hrvatske izborniku, igračima i članovima stručnog stožera reprezentacije najavljena za 17:30 sati u Uredu predsjednice Republike zbog organizacijskih razloga odgađa se do daljnjeg. O novom terminu uručivanja odlikovanja i priznanja bit ćete pravovremeno obaviješteni.

12:55 Vatrene na Trgu čeka i legendarni Ćiro Blažević, koji je u razgovoru za Novu TV rekao kako se dojmovi nakon jučerašnje utakmice još nisu slegli.

"Mi smo moralni pobjednici i to cijeli narod misli i zato su svi tu da pozdrave vitezove", rekao je.

Dodao je da svi ljudi koji se cijelo jutro žele s njim fotografirati znaju koliko je on patriota i da se Dalićevom uspjehu veseli više nego vlastitom.

"To je kao kad učitelja nadmaši učenik, on je najsretniji na svijetu", rekao je. Osvrnuo se i na jučerašnju utakmicu.

"Hrvati su bili bolja ekipa, to su svjesni svi koji se razumiju u nogomet. Ja si utvaram da se razumijem i zato sam toliko nesretan. Ali nismo mi krivi, dali smo sve od sebe. Mi smo drugi", poručio je Ćiro, koji je za Luku Modrića rekao da je najveći i najmudriji nogometaš na svijetu.

12:45 Prema posljednjim informacijama, zrakoplov iz Moskve slijeće u Zagreb poslije 15:30.

12:35 Na stari dio zagrebačke zračne luke stigla su tri autobusa s otvorenim krovom. Upravo će se tamo na njih ukrcati reprezentacija i stručni stožer te kenuti prema Trgu bana Jelačića.

12:25 Reprezentacija je poletjela iz Moskve prema Zagrebu. ''Vidimo se u domovini.''

11:40 Saša Lugonjić i Ivica Medo javili su se uživo u specijalnu emisiju Nove TV.

''Nogomet zna biti okrutan, to je činjenica, iz iskustva to znamo. Hrvatska po igri možda nije zaslužila poraz, a mislim da će se svi složiti da je u prvom poluvremenu bila čak i bolja po igri. Ta dva gola Francuzi su postigli praktički iz ničega, do jedanaesterca nisu ni imali udarac jer je prvi gol bio autogol", izjavio je kolumnist GOL.hr-a Ivica Medo.

11:25 Reporter Dnevnika Nove TV Stipe Sladoljev razgovarao je na Trgu bana Jelačića s legendarnim Srećkom Bogdanom, koji je trenirao Luku Modrića u Interu iz Zaprešića.

''Presretan sam što je Luka proglašen najboljim igračem prvenstva. Kad je bio kod nas, vidjelo se da ima potencijala i prostora za napredak. Normalno kada trener dobije takvog igrača, da ga mora polako gurati u prvih 11.''

11:15 Iz cijele Hrvatske stižu navijači kako bi pozdravili najveći uspjeh hrvatskog sporta za koji su zaslužni hrvatski nogometaši.

11:10 Reporter Nove TV Stipe Antonijević u Radićevoj ulici susreo je četvoricu navijača koji su rano jutros stigli iz Vukovara.

"Krenuli smo u četiri sata ujutro iz Iloka, za Vukovar i Vinkovce na vlak. S vlakom do Zagreba, bio je pun vlak, da je bilo još šest-sedam vagona, bilo bi malo za sve navijače. Za vrijeme Svjetskog prvenstva bili smo 100 posto uz Vatrene, puni kafići, lokali, navijalo se efektno", prepričao je Boris.

11:00 Na Trgu bana Jelačića tri sata uoči povratka igrača u Hrvatsku već se nalaze stotine navijača.